A BIZOTTSÁG (EU) 2022/566 RENDELETE

(2022. április 7.)

a 396/2005/EK európai parlamenti és tanácsi rendelet II. mellékletének a bizonyos termékekben, illetve azok felületén található flutianil megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A flutianil tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg.

(2) A referens tagállamhoz a 396/2005/EK rendelet 6. cikke (2) és (4) bekezdésének megfelelő, import tűréshatárra vonatkozó kérelmet nyújtottak be a flutianilnak az alma, cseresznye, szamóca, uborka, cukkinin és sárgadinnye tekintetében az Egyesült Államokban történő alkalmazására vonatkozóan. A kérelmező erre vonatkozóan benyújtott adatokkal igazolta, hogy a szóban forgó hatóanyagnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények Unióba történő behozatalát ne gátolják kereskedelmi akadályok.

(3) A 396/2005/EK rendelet 8. cikkének megfelelően a tagállam, amelyhez a kérelmet benyújtották, értékelte a kérelmet, majd az általa elkészített értékelő jelentést továbbította a Bizottságnak.

(4) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmet és az értékelő jelentést, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményt adott ki (2). Ezt a véleményt továbbította a kérelmező, a Bizottság és a tagállamok felé, és hozzáférhetővé tette a nyilvánosság számára.

(5) A dinnyében előforduló flutianil tekintetében a Hatóság arra a következtetésre jutott, hogy a benyújtott adatok nem elégségesek ahhoz, hogy új MRL-t lehessen meghatározni. A kérelmező MRL-ekkel kapcsolatos, egyéb módosítási kéréseit illetően a Hatóság megállapította, hogy a benyújtott adatok elegendőek a kockázatértékelés elvégzéséhez. A Hatóság ezenfelül arra a következtetésre jutott, hogy a kérelmező által az MRL-ekkel kapcsolatban kért módosítások a fogyasztók biztonsága szempontjából – 27 specifikus európai fogyasztói csoport fogyasztói expozíciójának vizsgálata alapján – elfogadhatók. E következtetésnél a Hatóság figyelembe vette az anyag toxikológiai tulajdonságaira vonatkozó legfrissebb adatokat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termék fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(6) Az MRL-ekre vonatkozóan e rendeletben javasolt módosítások – a Hatóság indokolással ellátott véleménye alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(7) A 396/2005/EK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. április 7-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu.

Reasoned opinion on the setting of import tolerance for flutianil in various crops. (Indokolással ellátott vélemény a különböző terményekben előforduló flutianilra vonatkozó import tűréshatár meghatározásáról). EFSA Journal 2021;19(9):6840.